UDTALELSE FRA KOMMISSIONEN

af 1. december 2022

om planen for bortskaffelse af radioaktivt affald fra transportforberedelseshallen (anlægget til oplagring af radioaktivt affald og radioaktive reststoffer) beliggende på kernekraftværket Grohndes område i delstaten Niedersachsen i Tyskland

(Kun den tyske udgave er autentisk)

(2022/C 462/02)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 24. februar 2022 modtog Europa-Kommissionen almindelige oplysninger fra den tyske regering om planen for bortskaffelse af radioaktivt affald (2) fra »transportforberedelseshallen til oplagring af radioaktivt affald og radioaktive reststoffer« (TBH), jf. Euratomtraktatens artikel 37.

På grundlag af disse oplysninger og yderligere oplysninger, som Kommissionen anmodede om den 25. maj 2022, og som de tyske myndigheder fremsendte den 11. og den 15. juli 2022, og efter høring af ekspertgruppen har Kommissionen udarbejdet følgende udtalelse:

1. Anlægget ligger 160 km fra nærmeste grænse til en anden medlemsstat, i dette tilfælde Nederlandene.

2. Under normale driftsforhold vil der ikke ske udslip af flydende eller gasformige radioaktive stoffer til miljøet fra transportforberedelseshallen (anlægget til oplagring). Således vil anlægget ikke være underlagt et krav om tilladelse til udledning af sådanne stoffer. Anlægget vil derfor ikke give anledning til en eksponering af sundhedsmæssig betydning af befolkningen i en anden medlemsstat ifølge den dosisgrænse, som er fastsat i direktivet om grundlæggende sikkerhedsnormer (3).

3. Sekundært fast radioaktivt affald vil blive overført til kernekraftværket Grohnde (KWG) eller overført til eksterne godkendte behandlings- og konditioneringsanlæg.

4. Skulle der ske utilsigtede udledninger af radioaktive stoffer som følge af ulykker af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer.

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra transportforberedelseshallen (TBH, anlægget til oplagring af radioaktivt affald og radioaktive reststoffer) beliggende på kernekraftværket Grohndes område (KWG) i delstaten Niedersachsen i Tyskland, hverken under normal drift eller som følge af ulykker af den type og størrelse, der er taget i betragtning i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer.

Udfærdiget i Bruxelles, den 1. december 2022. På Kommissionens vegne Kadri SIMSON Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her blandt andet gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spild« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom (EUT L 13 af 17.1.2014, s. 1).